दिल्ली से कनाडा जाते समय रूबी ने सोचा था कि इस राह में उसे अपना प्यार मिलेगा
रूबी को कनाडा के ट्रैफिक रूल्स बहुत पसंद आए और आकाश को रूबी का साथ। डिनर करके रूबी को गेस्ट हाउस छोड़ते वक्त आकाश ने पूछा, “क्या कल भी घूमने का इरादा है?”
दिल्ली का इंटरनेशनल एयरपोर्ट। रूबी अपनी फ्लाइट के टेक ऑफ से कई घंटे पहले एयरपोर्ट आ गई, क्योंकि वह पहली बार कनाडा जा रही थी। वह लंबे सफर में किसी तरह का रिस्क नहीं लेना चाहती थी। टैक्सी से सामान उतारकर ट्रॉली पर रखा और एयरपोर्ट में एंट्री ले ली।
एयर इंडिया के काउंटर से चेक-इन कर अपना बोर्डिंग पास संभाला। उसे तसल्ली हुई कि उसे आइल (Aisle) सीट मिल गई थी, क्योंकि उसे फ्लाइट में मिडिल सीट से निकल कर वॉशरूम जाने में परेशानी होती है। सिक्योरिटी चेक-इन के बाद रूबी कोने में एक चेयर पर बैठ गई। सारी फॉर्मलिटीज पूरी करने के बाद भी उसकी फ्लाइट में अभी डेढ़ घंटा बाकी था।
अपने स्मार्ट टोट बैग से उसने फोन निकाला। देखा, मां की 10 मिस्ड कॉल पड़ी थी। फोन साइलेंट मोड में होने की वजह से उसे कॉल का पता नहीं चला।
‘ओह गॉड! मम्मी तो आज मार ही डालेंगी। मां ने एयरपोर्ट पहुंचकर कॉल करने को कहा था,’ रूबी बुदबुदाई और झट से मां को कॉल कर एयरपोर्ट पहुंचने की जानकारी दी। मां से बतियाते हुए उसका डेढ़ घंटा कैसे बीत गया उसे पता ही नहीं चला।
बोर्डिंग अनाउंसमेंट के शुरू होते ही वह भीड़ के साथ आगे बढ़ने लगी। धीरे-धीरे सभी पैसेंजर्स का आना शुरू हुआ। फ्लाइट में बैठते ही जैसे ही उसने आंखें बंद की, उसने किसी का हाथ अपने कंधे पर महसूस किया। रूबी को किसी का अपने कंधे पर हाथ रखना अच्छा नहीं लगा। हाथ रखने वाले ने मिडिल सीट की तरफ इशारा किया, “मिस, ये मेरी सीट है।” रूबी ने घूर कर उसे देखा और खड़ी हो गई।
फ्लाइट फुल थी। पैसेंजर्स पैसेज एरिया में खड़े थे। ऐसे में मिडिल सीट वाला लड़का अपनी सीट पर बैठता कि पीछे से किसी का धक्का लगा और वो रूबी पर झुक गया। उसका इस तरह टकराना और छूना रूबी को असहज कर गया।
उसे गुस्सा तो बहुत आया, पर वह कर ही क्या सकती थी! मिडिल सीट वाले कोई गलती भी तो नहीं थी। वह चुपचाप अपनी सीट पर बैठ गई।
रूबी अपनी प्लेलिस्ट चेंज कर 90s के लव सॉन्ग सुनने लगी। उसे लगा कुछ तो शांति मिले। बस फिर क्या! अगले ही पल उसकी आंखें बंद हो गई थीं। अब तक सभी अपनी सीट पर बैठ चुके थे।
एयर होस्टेस ने सुरक्षा नियमों को बताना शुरू कर दिया था, पर रूबी आंखें बंद किए मस्त नींद में डूबी थी।
“हेलो मिस! हेलो मिस!”
कई बार मिडिल सीट वाला रूबी को बोल चुका था, पर रूबी थी कि आंखें बंद किए बैठी थी।
मिडिल सीट वाले ने एक बार फिर उसके कंधे पर हाथ रखा। “हेलो मिस! केबिन क्रू फोन को फ्लाइट मोड में डालने के लिए कह रहा है। प्लीज, आप अपना फोन फ्लाइट मोड में कर दें, वरना सभी पैसेंजर्स को आपकी वजह से दिक्कत हो जाएगी।”
“ओह, हेलो मिस्टर!”
“जी आकाश नाम है मेरा,” मिडिल सीट वाले ने कहा।
“आप आकाश हों या पाताल! मेरे फोन से आपको कोई दिक्कत नहीं होनी चाहिए।” रूबी बुरी तरह आकाश पर झुंझलाई। “वैसे भी मेरा फोन ऑन रहने से कुछ नहीं होगा। आप बस अपनी 'कुर्सी की पेटी’ टाइट बांध लीजिए। और प्लीज, मेरे ऊपर फिर मत गिरिएगा।”
ठीक जैसे ही एयर होस्टेस, कुर्सी की पेटियां बांधने का संकेत दे रही थी, ठीक उसी वक्त रूबी ने भी आकाश को कुर्सी की पेटी टाइट बांधने के लिए कहा, तो इस पर आकाश की हंसी छूट पड़ी।
रूबी ने उसे हंसता देखा और उसी समय अनाउंसमेंट सुनकर उसकी भी हंसी छूट गई।
फिर उसने आकाश से हाथ जोड़ते हुए इशारा किया कि प्लीज, अब उसे डिस्टर्ब न करे, लेकिन आकाश ने शरारत से उसे फोन को फ्लाइट मोड में डालने के लिए दोबारा टोका।
रूबी ने इस बार आकाश की बात मान ली। उसने अपना फोन फ्लाइट मोड में डालने के लिए उसे अनलॉक करना चाहा तो पासवर्ड नहीं चला। फेस आईडी के लिए फेस दिखाया, वह भी काम नहीं आया। शायद फोन हैंग हो गया था।
आकाश ने रूबी को फोन में मशक्कत करते हुए पाया तो उसने कहा, “क्या मैं आपकी कुछ मदद कर सकता हूं?”
“जी, कुछ नहीं, ये मुसीबत आपकी ही दी हुई है। मैं आराम से गाने सुन रही थी कि आपने मेरा फोन हैंग करवा दिया। बाई-द-वे मेरा नाम रूबी है, मिस नहीं।”
“अब मैं 14 घंटे लंबा सफर बिना फोन पर गाने सुने कैसे करूंगी?” रूबी का गुस्सा बढ़ता जा रहा था।
आकाश, सॉफ्टवेयर इंजीनियर था और अपनी कंपनी के किसी काम से कनाडा जा रहा था। वहीं रूबी भी अपने नये प्रोजेक्ट की ट्रेनिंग के सिलसिले में कनाडा जा रही थी।
“रूबी, आप अपना फोन दीजिए प्लीज!” आकाश ने रिक्वेस्ट के अंदाज में कहा।
रूबी अपना फोन के हाथ में देना पसंद नहीं करती थी, पर आकाश ने फोन इस अंदाज में मांगा कि वह उसे इनकार नहीं कर सकी। उसे लगा आकाश शायद फोन ठीक कर दे।
आकाश ने फोन को स्विच ऑफ करने की कोशिश की पर कर नहीं पाया। फिर कुछ देर में उसने अपना मैकबुक निकाला और रूबी से ऐपल आईडी और पासवर्ड लेकर आईट्यून्स लॉगइन किया।
आकाश ने रूबी से पूछा कि फोन में सबसे कम काम की कौन-सी फाइल्स हैं और उन्हें डिलीट किया। सॉफ्टवेयर अपडेट करने के बाद कुछ देर में फोन ऑन हो गया।
रूबी की खुशी देखने वाली थी। उसने आकाश को ‘थैंक्स’ कहा। साथ ही उसने बताया कि मेरा ईमेल आप लॉगआउट कर दें।
आकाश को एक बार फिर रूबी की इस बात से हंसी आ गई। उसने कहा, “हां करता हूं।” वह कुछ देर और मैकबुक में खिटपिट करता रहा।
बातों-बातों में आकाश ने बताया कि वह आईटी के काम से कनाडा जा रहा है। उसने रूबी से पूछा कि वह कहां ठहरी है और किस काम से कनाडा जा रही है।
आकाश पहले भी कई बार कनाडा जा चुका था, पर रूबी पहली बार जा रही थी। आकाश ने अपना कार्ड रूबी को देते हुए कहा कि अगर उसे किसी भी चीज की दिक्कत हो तो वह उसे कॉल कर सकती है।
टोरंटो में लैंड करने के बाद रूबी ने शरारती अंदाज में आकाश से कहा, “अब आप अपनी पेटी खोल सकते हैं।”
इस बार दोनों जोर से हंस दिए। दोनों ने एक-दूसरे को अलविदा कहा और अपनी-अपनी कैब लेकर चले गए।
रूबी को अगले दिन ऑफिस पहुंचना था। वह अपनी आदत के अनुसार समय से पहले ऑफिस पहुंच चुकी थी। लॉबी में वेट कर रही थी। तभी ‘हेलो रूबी’ की आवाज पूरे हॉल में गूंज उठी। काउच पर बैठे कैनेडियन एक-दूसरे का मुंह ताकने लगे।
“ओह, आकाश, तुम यहां!”
“हां, इसी बिल्डिंग में मेरा ऑफिस है,” आकाश ने बताया।
दोनों एक-दूसरे को दोबारा देखकर खुश हुए। आकाश ने बताया कि यहां टिम हॉर्टन्स की लाते कॉफी बहुत टेस्टी है, पियोगी तो बताओ।
“हम्म, भूख तो बहुत लगी है मुझे।” रूबी ने पेट की तरफ इशारा करते हुए कहा।
दोनों कैफेटेरिया की तरफ गए। रूबी ने पानिनी सैंडविच के साथ लाते कॉफी का मजा लिया।
“सचमुच आकाश! कॉफी तो बहुत टेस्टी है। इंडिया में यह टेस्ट कहीं नहीं मिलता।”
आकाश ने मुस्कुराते हुए कहा, “मैं यहां का चप्पा-चप्पा जानता हूं और तुम्हें शहर घुमा सकता हूं और हर नया जायका टेस्ट करा सकता हूं। सिर्फ एक फोन में बंदा हाजिर हो जाएगा।”
रूबी हंस दी। उसने कहा, “आज तो ट्रेनिंग का पहला दिन है। वीकेंड पर सोचकर बताऊंगी।”
आकाश ने बैग उठाते हुए कहा, “कार्ड तो संभालकर रखा है न?”
रूबी एक बार फिर मुस्कुरा दी थी। ‘हां’ में रूबी ने सिर हिला दिया था।
आकाश कहते-कहते अपने ऑफिस की ओर मुड़ गया और रूबी अपने ऑफिस की तरफ चल दी।
नई जगह और नया ऑफिस रूबी को बहुत पसंद आया। यहां लोग उसे ज्यादा प्रोफेशनल लगे। शाम को वह ऑफिस के गेस्ट हाउस आ गई थी। मम्मी को दिनभर की कहानी सुनाकर उसने आकाश के बारे में भी बताया।
“चलो, कोई तो है परदेस में जो अपना है!” मां आकाश के बारे में सुनकर खुश थी।
कई दिनों तक रूबी और आकाश दोनों अपने-अपने काम में बिजी रहे। रूबी को गेस्ट हाउस आकर बहुत बोरियत महसूस होने लगी थी।
वीकेंड आने में अभी दो दिन और थे। ऑफिस से लौटकर रूबी को समय नहीं मिलता था। उसने अपने बैग से आकाश का दिया कार्ड निकाला।
उसने आकाश को कॉल मिलाई। एक रिंग गई, दो रिंग गई और ऐसे रूबी ने पूरी 3 रिंग की।
आकाश ने कॉल रिसीव ही नहीं की।
रात के करीब दस बजे आकाश ने कॉल बैक किया।
आकाश ने बताया कि वह अगले हफ्ते दिल्ली जा रहा है।
रूबी उदास हो गई। उसने कहा, “तुम तो कहते थे कनाडा घुमाऊंगा, यहां के जायके और चप्पे-चप्पे से वाकिफ करवाऊंगा। मिस्टर आकाश, आप वादे के पक्के नहीं हैं।”
“मैं कभी झूठ नहीं बोलता मिस रूबी! मैं अगले हफ्ते जा रहा हूं और आज की रात मिलाकर हमारे पास पूरे 10 दिन हैं।”
“सच!,” रूबी ने खुशी जाहिर करते हुए कहा!
पैंतालीस मिनट के अंदर आकाश, रूबी के सामने था।
“आकाश! थैंक यू। मैं बहुत बोर हो रही थी। 15 दिन हो गए हैं यहां आए हुए, मैं बस ऑफिस और गेस्ट हाउस के बीच बंध कर रह गई हूं।”
“चलो! तो इस रूबी नाम की चिड़िया को इस गेस्ट हाउस से आजादी दिलाते हैं।”
आकाश और रूबी आधी रात तक घूमते रहे। एक बढ़िया डिनर खाकर आकाश ने रूबी को गेस्ट हाउस छोड़ा।
अगले दिन ऑफिस के बाद दोनों देर रात तक साथ घूमते रहे। रूबी को कनाडा के ट्रैफिक रूल्स बहुत पसंद आए और आकाश को रूबी का साथ। डिनर करके रूबी को गेस्ट हाउस छोड़ते वक्त आकाश ने पूछा, “क्या कल भी घूमने का इरादा है?”
“क्या तुम्हारा आने का इरादा है?” रूबी ने पूछा।
“तुम बुलाओ तो सही, मैं न आऊँ तो कहना।” आकाश ने शरारत से उसका गाल थपथपाते हुए कहा।
आकाश के छूने से रूबी सिहर उठी।
दोनों शायद एक दूसरे से बहुत कुछ कहना चाहते थे, पर कह नहीं पा रहे थे।
अगले दिन वीकेंड था। दो दिन पूरी छुट्टी थी। ये दो दिन दोनों ही एक दूसरे के साथ गुजारना चाहते थे। आकाश सैटरडे की सुबह से उसके फोन का इंतजार कर रहा था, पर पूरे दिन रूबी की कॉल ही नहीं आयी।
आकाश ने फोन पर बात करने की कोशिश की, पर नंबर स्विच ऑफ बता रहा था। आकाश समझ गया कि रूबी के फोन में फिर से कोई गड़बड़ है। वह तुरंत उसके गेस्ट हाउस पहुंचा और रूबी को परेशान घूमते पाया। वह अपने फोन को लेकर परेशान थी। रूबी ने बताया कि देर रात में कोई उसे कॉल करके परेशान कर रहा था, तो उसने अपने फोन को फ्लाइट मोड में कर दिया था।
आकाश ने अपना मैकबुक खोलते हुए कहा, “रूबी, तुमने पूरा सैटरडे वेस्ट कर दिया।” तभी उसके लैपटॉप के स्क्रीन पर रूबी की स्लाइड्स डिस्प्ले होने लगी।
“तुम्हें, मेरी फोटो कहां से मिली आकाश! यह तो मेरी फोटो गैलरी में थी।” रूबी ने अचरज भरे अंदाज में कहा।
“हां, वो तुम्हारी ऐपल आईडी लॉगइन की थी। आईट्यून्स से सारा डेटा मैकबुक में लिया था तो कुछ डेटा मेरे लैपटॉप अपने आप स्टोर हो गया, जो डिलीट नहीं किया जा सकता। वैसे भी स्क्रीन पर सिर्फ और सिर्फ खूबसूरत तस्वीर ही लगाई जा सकती है। समझी तुम,” आकाश ने उसके सिर पर हलकी थपकी देते हुए कहा।
रूबी के गाल टमाटर की तरह लाल हो गए थे। उसने अपने चेहरे को दोनों हाथों से ढक लिया। और मुंह छिपाकर हल्के से बोली, “खूबसूरत फोटो क्या सिर्फ स्क्रीन पर ही लगाई जाती है?”
आकाश ने उसके चेहरे से हाथों को हटाते हुए कहा, “पहले तुम ये प्रॉमिस करो कि आज के बाद तुम अपना फोन कभी भी फ्लाइट मोड में नहीं डालोगी!”
“मिस्टर आकाश-पाताल, ये तुम कह रहे हो कि फोन को फ्लाइट मोड में कभी मत डालना?”
आकाश बोला, “हां, क्योंकि मैंने तुम्हारे साथ ‘कुर्सी की पेटी’ बांधने का फैसला कर लिया है।” ये कहते हुए उसने रूबी को अपनी बाहों में भर लिया।
दोनों ठहाके मारकर हंस पड़े।
- गीतांजलि
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें